O ***Scherzo fantastique*** Op. 3 de Igor Stravinskii foi composto en 1908. É a segunda obra orquestral do compositor ruso (precedida pola Sinfonía en Mi bemol Maior). Para a súa composición, Stravinskii inspirouse no ensaio de 1901 de Maurice Maeterlinck *La Vie des Abeilles* (*A Vida das Abellas*), que Stravinskii e súa muller Catherine Nossenko leran en 1907. Dez anos despois, Léo Staats adaptou a obra a ballet para a Opéra Garnier, co título *Les Abeilles*.

Historia
--------

En xullo de 1907, Stravinskii escribiulle a Nikolai Rimskii-Korsakov que estaba a planear un "scherzo fantástico", que sería chamado *Abellas*. Comezou a traballar nel ese mesmo mes e rematouno o 30 de marzo de 1908. Rimskii-Korsakov viu a partitura e gustoulle, mais morreu ese mesmo ano e nunca chegou a escoitar a obra. Stravinskii dedicoulle a obra a Alexander Siloti, quen dirixiu a súa estrea o 6 de febreiro de 1909 no Siloti Concerts de San Petersburgo, nun concerto no que tamén se estreou a obra de Stravinskii *Feu d'artifice* (*Fogos de artificio*). Sergei Diagilev estaba presente e a súa música impresionouno, o que o levou a encargar a Stravinskii a primeira das súas composicións para ballet. A partitura publicouse por primeira vez contra o ano 1909 polo editor musical ruso P. Jurgenson.

Stravinskii concibiu o *Scherzo Fantastique* como música abstracta, mais o 10 de xaneiro de 1917 foi representada como *ballet blanc* na Opéra de Paris, con coreografía de Léo Staats para unha escenificación baseada no ensaio de Maeterlink *La Vie des Abeilles*. Stravinskii non autorizara esta representación, e Maeterlinck opúxose a ela.

Orquestración
-------------

A partitura de Stravinskii require da utilización de:


|  |
| --- |
| **Instrumentación de *Tristan und Isolde*** |
| **Madeiras** |
| 3 frautas, piccolo, 2 óboes, corno inglés,
3 clarinetes en La, clarinete baixo en La, 2 fagots e contrafagot. |
| **Metais** |
| 4 trompas, 2 trompetas en La, trompeta contralto en Fa. |
| **Percusión** |
| Pratos. |
| **Cordas** |
| 16 violíns primeiros, 16 violíns segundos, 12 violas, 12 violonchelos e 8 contrabaixos
3 arpas |
| **Outros** |
| Celesta. |

En 1930 Stravinskii revisou a obra e reduciu o número de arpas a dúas.

Características
---------------

Como outras composicións temperás de Stravinskii, o *Scherzo fantastique* continúa o gusto ruso do século XIX polo exotismo. Emprega a escala octatónica e a de tons enteiros, acordes de quinta aumentada e sétima diminuída, e máis cromatismos que nas composicións anteriores do compositor. O ritmo aínda continúa a empregar notacións de tempo fixo, e as frases son predominantemente de catro compases. Evita o rubato, empregando un perpetuum mobile para manter o impulso cara a adiante.

As influencias na obra recoñecidas por Stravinskii foron: Rimskii-Korsakov (*O voo do moscardón*), Mendelssohn (vía Chaikovskii), Dukas (*L'apprenti sorcier*), Wagner e Debussy.

### Forma

A obra consta dun só movemento dunha duración aproximada de entre 11 minutos e 40 segundos, e 16 minutos. Unha nota na partitura indica:

|  |  |  |
| --- | --- | --- |
| "| Esta peza está inspirada nun episodio da vida das abellas. A primeira sección ofrece unha impresión da vida e a actividade na colmea. A sección central, un movemento lento, representa a saída do sol e o voo nupcial da abella raíña. O voo namorado co seu compañeiro elixido, e a súa morte. A terceira sección, un recordo da primeira, mostra a continuidade da actividade tranquila da colmea. Polo tanto, a peza completa convértese para nós os humanos na imaxe fantástica dun ciclo eterno. | "|

Discografía
-----------

* O 1 de decembro de 1962, Stravinskii gravou esta obra coa CBC Symphony Orchestra, incluída nun set de 22 CDs coas obras do compositor editadas por Sony Classical Records.

Notas
-----

1. 1 2 3 4  Walsh, Stephen (1988). Oxford University Press, ed. *The Music of Stravinsky*. Oxford. pp. 8–11. ISBN 0-19-816375-4.
2. 1 2 3 4 5 6 7 8  White, Eric Walter (1979). Berkeley and Los Angeles: University of California Press, ed. *The Composer and His Works* (2ª ed.). pp. 32, 179–180, 562–563. Consultado o 24 de febreiro de 2014.
3. ↑  Partitura en IMSLP
4. 1 2  *Works of Igor Stravinsky*. 22-CD set. Sony Classical 88697103112. New York: Sony BMG Music Entertainment, 2007. Disc 1, "Ballets vol. 1" 88697103112-1.

Véxase tamén
------------

### Bibliografía

* André Boucourechliev, *Igor Stravinsky*, Fayard, coll. *Les indispensables de la musique*, France, 1982. ISBN 2-213-02416-2.
* François-René Tranchefort, *Guide de la musique symphonique*, Fayard, coll. *Les Indispensables de la musique*, France, 1986. ISBN 2-213-01638-0.

### Ligazóns externas

* O *Scherzo fantastique* pola WDR Sinfonieorchester Köln baixo a dirección de Semyon Bychkov (en YouTube)

|  |  |
| --- | --- |
| Control de autoridades | 
* Wd: Q784940
* IMSLP: ID

 |